khistorydata/jeongjo-sjw-relations huggingface dataset:
정조 14년
尹行任以備邊司言啓曰以兵曹各岐久勤書入別單傳曰安興之還作久勤窠若不各別擇送又或如前數遞其弊將若前年過守令之限及不堪任之類切勿差遣事定式載之久勤冊使新入之兵判亦皆知之加德伐登亦依此施行其中安興之數遞專由於稅船護送事也邊將異於守令其不用心之罪勘治決棍勝於罷職此後邊將護送地方則臭載者不用心之律以拿致巡營從重決棍定式施行事令廟堂分付戶惠廳及禁府仍又行會邊將護送所管諸道因此思之數遞之弊守令倍甚於邊將民邑受困豈比一鎭利害乎不用心之類堂上及侍從守令依定式罷職堂下代以決杖準還餉居末例似好此是因邊將事一時驟思者如是定式果無掣肘之端乎亦令廟堂與戶惠堂商確便否仍具意見論理草記事命下矣稅船護送地方官數遞之弊民邑俱困擧皆難支而特以法意之至嚴有不敢議到矣今此堂下官代以決杖之敎實爲民邑之大幸雖以法意言之營門決杖乃是撻市之恥則比諸罷拿未必爲輕而數遞之弊可以永除矣戶惠堂之意亦皆以爲便一依下敎定式施行何如傳曰允
정조 14년
庚戌十二月初九日辰時上御重熙堂左副承旨同副承旨入侍時左副承旨徐瀅修同副承旨尹行任記事官李海隣記事官洪樂游徐有聞以次進伏訖上命讀公事書判付訖命行任書傳敎曰卿宰罷散人竝敍用仍命退承史以次退出
정조 14년
庚戌十二月初九日未時上御重熙堂右承旨入侍時右承旨李益運假注書車敬鎭記事官洪樂游徐有聞以次進伏訖上曰俄者所下冊子今幾書之乎益運曰俄纔始寫而所寫者不多矣上曰若使吏輩書之則必多誤書兵郞中或有善寫者耶必須詳審善寫可也益運曰當依下敎爲之矣仍命退出承史以次退出
정조 14년
行都承旨趙宗鉉齋宿行左承旨李祖承齋宿右承旨李益運齋宿左副承旨徐瀅修齋直右副承旨李勉兢齋直同副承旨尹行任齋宿注書李海隣齋直一員未差假注書車敬鎭齋宿事變假注書李泰熙仕
정조 14년
尹行任啓曰備邊司郞廳來言今日賓廳日次而臘享大祭親祭齋戒相値不得來會云矣敢啓傳曰知道
정조 14년
以香室宗廟臘享大祭親祭受押單子傳于徐瀅修曰親押
정조 14년
以香室社稷永寧殿永禧殿景慕宮臘享大祭受押單子傳于徐瀅修曰親押
정조 14년
以黃海監司李時秀啓本郭始復車履遠田畓賣買査實馳啓事傳于李勉兢曰卿之致位卿月至擁藩節蓋於丙申春以前卿之姓名不聞於妖宦輩乙未冬丙申秋以前卿之趨向不近於戚里家意謂世守之家聲或有一分不墜落拔之於數年烏帶之餘言責論思以至喉舌節次推擢矣觀此査啓一言而蔽之曰予於卿錯料誤知早覺卿宅心用意之在私不在公則錯誤之悔豈發於今日乎不但爲洪㝡榮兄弟惡消息亦豈卿家好關捩乎當初行査之命非不知本土地之果非㝡榮家物而傾聽車漢之囑干涉不緊之事大非平日戒飭之本意且其郭童雖曰鄕谷冷蹤聞是紅衣將軍之後裔所謂李春老又爲今年賜諡忠壯家人則明是士族也官差之向郭母突入揮斥此非肆氣之端乎一車哥之訟理立落如彼其葛藤亦豈無所以而然其時亞堂藉令不知自去月初至念間郭母以上言擊錚等說威脅則㝡榮寧有不聞之理聞當送言於渠之妻娚爲亞堂者期於卽地息訟而任其所爲其愚悖麤惡之習可謂手脚已綻不惟是也金虎門外婦人轎發差驅曳之不足囚其孤兒於冷獄因日寒特敎放釋之後又不永放者此朝廷當陽有權力者所不敢爲上而阻遏籲徹之逕下而虐害窮獨之人有一於此難逭重法況㝡榮地處乎雖非㝡榮之一一指囑使爲者知而唯唯㝡榮胸中都沒一怯字如渠癡騃之類無怯若此此所以欲知車哥緊於㝡榮家囑於㝡榮家之顚末淺深付卿査啓則許多査官必以切證之王漢禎差來車哥雖欲吐說査官爲銜枚車哥口吻不期鎻而自噤卿之跡太回互非不知嚴賜處分以懲廷臣嗜曲逕邪路之習而旣始之査事欲自卿手決折之故今姑參酌以待更査啓本之入徹郭哥別無更問之端卽爲放送所謂車履遠本犯之外渠之至親自丙申相地時一欲痛治者也以渠有渠罪眞所謂難貰厥漢爲先各別嚴刑以渠畓價緣何請囑於㝡榮兄弟而上言擊錚之說旣出之後猶復納賄曹吏種種情狀綻露無餘似此諸件無非當覈當問之事一切掩諱以已洞知之田畓主客齗斷發問以此修啓者卿之意思不難知也況於該堂疏批又以本訟曲直付之攸司爲敎則此査啓用於該曹回移則可也焉敢爲此佯若不諦悉無難問東答西乎卿於氣質之病從不能刻意矯革依舊是前日之卿非所惜於卿所惜者大臣也卿家也此啓本還下送更卽星火修啓又或抵賴車哥當直付鎭營以盜竊人財貨先治强盜之律次當繩以憑藉戚畹之勢侮蔑國法抵賴因傳敎嚴問之罪到此卿雖欲更顧車哥之面得乎一體知悉事回諭
정조 14년
尹行任以都摠府言啓曰今此宗廟臘享大祭親行時寶劍侍衛不可不備員而副摠管權差社稷祭獻官李義行以禮曹參判導駕進柳誼身病猝重朴祥馨在外未肅拜寶劍侍衛將不得備員合有變通之道令政院急速稟旨變通以在京無故人卽爲口傳差出以爲備員侍衛之地何如傳曰竝許遞前望單子入之待下批牌招察任
정조 14년
傳于李祖承曰摠管中時帶實職人許遞
정조 14년
摠管前望單子入之閔百奮徐命瑞南憲喆落點
정조 14년
以金方行囚單子傳于李勉兢曰放
정조 14년
吏曹口傳政事以趙基泓爲平澤縣監
정조 14년
摠管前望單子入之都摠管鄭一祥李彦熙鶴林君焴西溪君熠廣陵君烻落點
정조 14년
尹行任以兵曹言啓曰依下敎本曹敎鍊官金義淳沈鍰柳葉箭二中賞各弓一張分給之意敢啓傳曰知道
정조 14년
尹行任以兵曹言啓曰依下敎本營巡令手牌頭李秀英敎鍊官差定之意敢啓傳曰知道
정조 14년
尹行任以訓鍊都監言啓曰依下敎今日試射時柳葉箭邊一中本局旗牌官柳孝遠金性濈仇廷說等處各箭竹一浮施賞之意敢啓傳曰知道
정조 14년
徐瀅修以成均館言啓曰四學學製分四等設行而有過限之事則當等季朔旬間以限內不得爲之之意自本館草記事曾已定式矣卽接西學牒報則兼敎授金方行未肅拜當等學製不得設行云令政院稟旨擧行何如傳曰允
정조 14년
李勉兢以義禁府言啓曰時囚罪人李重蓮保放事命下矣李重蓮卽爲保放之意敢啓傳曰知道
정조 14년
庚戌十二月初十日辰時上御春塘臺遠射人試射入侍時行左承旨李祖承記事官李海隣記事官洪樂游徐有聞訓鍊大將徐有大壯勇營兵房柳孝源以次進伏訖上曰昨有兵判以試官入來之敎則尙今不爲待令何也催促可也賤臣承命出回奏曰兵判以本曹褒貶進去云矣上曰昨有下敎尙不待令極爲駭然仍命書榻敎曰兵曹判書金文淳推考畢試訖命退諸臣以次退出
정조 14년
庚戌十二月初十日申時上御重熙堂同副承旨入侍時同副承旨尹行任記事官李海隣記事官洪樂游徐有聞以次進伏訖上命書傳敎曰守令有闕之代令該曹口傳差出待下批牌招當日辭朝上曰在外及未肅拜摠管許遞前望單子入之待下批牌招察任出榻敎命退承史以次退出
정조 14년
行都承旨趙宗鉉齋宿行左承旨李祖承齋宿右承旨李益運齋直左副承旨徐瀅修齋直右副承旨李勉兢齋宿同副承旨柳文養齋宿注書李海隣齋直一員未差假注書車敬鎭齋宿事變假注書李泰熙仕
정조 14년
徐瀅修啓曰來十六日日次儒生殿講日次矣敢稟傳曰爲之
정조 14년
李勉兢啓曰禁衛營將官來言今日本營軍兵日次私習云矣敢啓傳曰知道
정조 14년
李勉兢啓曰御營廳將官來言今日本廳軍兵日次私習云矣敢啓傳曰知道
정조 14년
趙宗鉉啓曰明日大駕詣宗廟入齋室後王大妃殿惠慶宮問安何承旨進去乎敢稟傳曰都承旨進去
정조 14년
兵曹口傳政事副司直尹行任單付
정조 14년
傳于李益運曰發遣吏郞諸執事淸齋與否摘奸以來
정조 14년
以分內醫院提調望筒傳于趙宗鉉曰守宮閣臣兼察
정조 14년
李勉兢啓曰因成均館草記西學敎授金方行未肅拜當等學製不得設行令本院稟旨擧行事允下矣當等學製限內旣不設行西學敎授金方行依定式禁推傳旨捧入之意敢啓傳曰知道
정조 14년
以禁衛營結陣單子傳于柳文養曰旣有移陣節次則不爲擧論推考更爲修正
정조 14년
李勉兢啓曰平澤縣監當日辭朝事命下矣憲府則署經而諫院則大司諫李鼎揆司諫趙錫穆獻納柳匡天在外正言朴孝成未署經只有正言朴師默一人無以備員署經何以爲之敢稟傳曰一司除署經下送
정조 14년
吏曹啓曰今此景慕宮望祭獻官預差前大司成洪文泳塡差而時無職名令該曹口傳付軍職何如傳曰允
정조 14년
兵曹口傳政事副司直洪文泳單付
정조 14년
兵曹以任嵂爲都監中軍李儒敬爲禁衛中軍
정조 14년
柳文養以都摠府言啓曰今此宗廟臘享大祭親祭時寶劍侍衛不可不備員而新除授都摠管鶴林君焴與都摠管安昌郡燝四寸相避都摠管西溪君熠鄭一祥李彦熙俱有身病廣陵君烻在外寶劍侍衛將不得備員合有變通之道令政院急速稟旨變通仍令該曹口傳差出以爲備員侍衛之地何如傳曰竝許遞前望單子入之待下批牌招察任
정조 14년
摠管前望單子入之都摠管趙瑍宋載經柳鎭恒副摠管申大謙具世勣落點
정조 14년
柳文養以都摠府言啓曰今此宗廟臘享大祭親行時寶劍侍衛不可不備員而新除授都摠管宋載經柳鎭恒趙瑍牌不進副摠管申大謙陣上進寶劍侍衛將不得備員合有變通之道令政院急速稟旨變通仍令該曹口傳差出以爲備員侍衛之地何如傳曰竝許遞前望單子入之待下批牌招察任新除授及時任摠管中時帶亞將則亞將減下皆令卽爲差代可也
정조 14년
摠管前望單子入之洪明浩李明運白東俊落點
정조 14년
柳文養以御營廳言啓曰今十二月十二日宗廟擧動時依兵曹節目城上斥堠七處將七員軍二十八名嚴飭定送而依定式晝療飢夜饋粥之意敢啓傳曰知道
정조 14년
傳于徐瀅修曰水原儒生試取時表三中一生員鄭遂龜八子百選一件米一石三中生員李得養幼學權倚任希存權佑各正音通釋一卷米一石三下幼學鄭世佑安文欽申百顯任禹常沈綏鎭李興元趙萬元任鼎常尹持哲牟益來各米八斗次上幼學沈毅鎭韓克裕李瑩祚李會謙權誨韓用城進士任希季幼學尹鍾淵李澤洪湜童蒙洪始涵幼學李載勗尹行軾朴日壽李運浩各米七斗賦二下一幼學閔榮元八子百選一件米一石二下幼學趙崙正音通釋一卷米一石三上幼學李埅米十斗三中幼學金星柳尹絖鄭世豐各米九斗三下幼學尹淳沈緯鎭辛德羽洪天浩金最遠韓用鏶洪樂韺申勗白師球印錫龜朴時範金大遠黃星漢金星運各米八斗次上幼學閔榮禧進士朴暕生員崔之聖通德郞趙裕存幼學朴周陽申寵權鄭述周李允成任泰國金相說都廷耉鄭玄始金栻金復鉉金相殷尹珩朴師默李徹祚金樂淵鄭塾林勉喆金星望禹夏永金樴李鳳陽李弘德申光烈李重祚曺允榮李殷煥朴彙洙韓錫祺李永錫李運衡曺運喆金樂華韓用鉉權𠎠徐柔修李道英童蒙南億重生員趙萬大幼學權敬翊金德基金仁達朴㫛金致鳳宋檍趙宅熙鄭基宋光勣許鎜李憲永李時休任希中金星憲尹得實金星冀朴志永崔仁復兪伯煥李家永崔鼎鵬李春彬李行普金星廉金魯瞻朴時籌金星五洪大瑞鄭陽元洪載復幼學曺運鈺李望業李運永李允新曺允直金錞各米七斗賜給
정조 14년
傳于徐瀅修曰水原武士試取時柳葉箭貫一中邊一中片箭邊一中副司果表昌文筒介一部弓一張柳葉箭邊二中閑良宋文喆箭竹一百介柳葉箭邊二中出身李得弘折衝洪命淵閑良李基林金星運權評柳星台洪命龍壯勇軍金弘允各箭竹七十介片箭邊一中嘉善崔致驥閑良李春得宋國仁朴善景李漢弘出身尹明國各箭竹五十介賜給
정조 14년
傳于徐瀅修曰今番通方試取爲新歲在近表三中五人賦二下二人冊子依榜目分給而表三中賦二中合七人各米一石賦三上一人米十斗三中三人各米九斗表賦三下合二十四人各米八斗表賦次上合九十五人各米七斗賜給以本府所在儲置中另擇精實卿其親執分給報于該廳會減武士則十一月榜依榜目賞格分給十二月則無一人入格云小布一中之類抄出米各三斗一體分給後會減新榜武弁中朝官一人出身一人閑良二十二人見漏於頒曆云黃粧曆一件中曆二十三件下送朝官則黃粧曆出身閑良則中曆一一頒給事分付本府使處
정조 14년
庚戌十二月十一日辰時上御重熙堂左副承旨入侍時左副承旨徐瀅修記事官李海隣記事官洪樂游徐有聞以次進伏訖上命書傳敎曰同副承旨許遞前望單子入之待下批牌招察任又命書傳敎曰兵曹參議前望單子入之待下批牌招察任又命書傳敎曰明日出宮門路以協陽門爲之命退承史以次退出
정조 14년
行都承旨趙宗鉉隨駕宿左承旨李益運隨駕直右承旨徐瀅修隨駕宿左副承旨李勉兢隨駕宿右副承旨尹行任隨駕宿同副承旨柳文養隨駕直注書李海隣隨駕宿一員未差假注書車敬鎭隨駕直事變假注書李泰熙守宮
정조 14년
大駕詣宗廟入齋室後內閣政院玉堂藥房口傳問安答曰知道王大妃殿惠慶宮遣承旨問安答曰知道
정조 14년
藥房提調洪檍副提調趙宗鉉啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 14년
李益運啓曰司僕內乘來言輦輿毛帳取稟傳曰爲之
정조 14년
李益運啓曰司僕內乘來言捲簾毛帳取稟傳曰捲三面
정조 14년
傳于李益運曰侍衛軍兵毛具
정조 14년
趙宗鉉以王大妃殿惠慶宮問安進去下直之意敢啓傳曰知道
정조 14년
徐瀅修啓曰禮貌官來言百官稟旨就次傳曰知道
정조 14년
傳于徐瀅修曰兵工換房
정조 14년
兵曹口傳政事副司直李祖承
정조 14년
傳于柳文養曰摠管中年老人許遞前望單子入之待下批牌招察任
정조 14년
摠管前望單子入之副摠管孫相龍李義行李應爀落點
정조 14년
吏曹口傳政事宗廟副奉事李惟簡童蒙敎官權襈相換
정조 14년
柳文養啓曰王大妃殿惠慶宮夕問安何承旨進去乎敢稟傳曰同副承旨進去
정조 14년
傳于趙宗鉉曰都承旨右承旨左副承旨分詣受香所奉審摘奸以來
정조 14년
傳于徐瀅修曰翌日問安勿爲之
정조 14년
李益運以壯勇營意啓曰依下敎本營隨駕將校軍兵等處設粥分饋之意敢啓傳曰知道
정조 14년
疊李益運以壯勇營意啓曰依下敎本營隨駕將校軍兵等處設粥分饋之意敢啓傳曰知道
정조 14년
李益運以兵曹意啓曰依下敎隨駕禁軍及駕後禁軍武藝別監內吹兼內吹近仗軍士標下軍兵等處設粥以饋之意敢啓傳曰知道
정조 14년
李益運以訓鍊都監意啓曰依下敎隨駕將校軍兵等處設粥分饋之意敢啓傳曰知道
정조 14년
疊李益運以訓鍊都監意啓曰依下敎隨駕將校軍兵等處設粥分饋之意敢啓傳曰知道
정조 14년
李益運以禁衛營意啓曰依下敎隨駕本營槍劍軍及陣上將校軍兵等處設粥分饋之意敢啓傳曰知道
정조 14년
疊李益運以禁衛營意啓曰依下敎隨駕本營槍劍軍及陣上將校軍兵等處設粥分饋之意敢啓傳曰知道
정조 14년
李益運以御營廳意啓曰依下敎駕前別抄兼內吹等處設粥分饋之意敢啓傳曰知道
정조 14년
疊李益運以御營廳意啓曰依下敎駕前別抄及兼內吹等處設粥分饋之意敢啓傳曰知道
정조 14년
庚戌十二月十二日卯時上詣宗廟臘享大祭入侍時行都承旨趙宗鉉行左承旨李祖承右承旨李益運左副承旨徐瀅修右副承旨李勉兢同副承旨柳文養記事官李海隣假注書車敬鎭記事官洪樂游徐有聞一提學鄭民始檢校直提學李秉謨檢校直閣徐鼎修鄭東俊李晩秀直閣徐榮輔待敎沈象奎以次進伏訖上具遠遊冠絳紗袍乘輿出宣化門協陽門詣仁政殿月臺降輿詣版位瀅修與香室官員分東西對坐準祝上曰七祀祭祝文亦爲詳準可也瀅修承命準祝奉香祝跪進上親押上曰親押筆事當各別精造而濡墨未幾毫端散裂太不堪用事之駭然莫此爲甚其委折問于該堂以奏可也勉兢承命出回奏曰問于工曹判書邊得讓處則以爲親押筆例自工曹待令而年前因貢人陳瘼有自束自進排之定式故該曹則初不主管而若於平日苟能檢飭則豈有此劣品進排之擧乎早曉隆寒移時殿座以筆品之麤劣致速嚴敎惶懍震越不知所達云矣上命近侍取火爐煮硯親押訖上步詣月臺下版位祗迎於香祝仍乘輦出敦化門由笆廛橋詣降輦所上乘轎入廟門詣望廟位少頃上改具冕服詣版位行拜禮仍詣廟內奉審仍步詣永寧殿詣版位行拜禮仍還詣齋室省牲時至上詣版位命奉爼官等進前敎曰爾等初當享役擧行節次似多生疎須熟看笏記行禮時善爲擧行可也仍命大祝等進前曰尺量時爾等躬自看審可也瀅修曰今日親省牲器時祝史兵曹佐郞鄭弼祚副司果金憬或初不執笏或執笏而無所書塡事體所在不可無警竝從重推考何如上曰依爲之出擧條省牲訖還詣齋室少頃命益運入侍益運進前上曰廟司率守僕入侍可也海隣承命出與廟司令沈周顯偕入進前上命招入守僕輩仍命以次進講守僕等進講訖上敎周顯曰守僕輩講奏專不成樣今番則姑不處分而來頭又或如此則當有別般處分須各別申飭講習可也益運曰齋殿咫尺之地摠府下隷之恣意喧聒萬萬駭然不能檢飭之兵曹判書推考當該摠府郞廳所當重勘而本院請推之外無他可施之罰何以爲之上曰兵判推考摠府郞廳拿處可也出擧條傳曰左承旨許遞前望單子入之待下批牌招察任濟恭曰本署副奉事李惟簡身有病故舁到廟門之外而當次看門之役無以擧行合有變通之道故敢達矣上曰令該曹口傳相換可也出擧條民始曰向來淮陽襄陽兩邑倅以黃腸木犯斫事因道臣狀論被罪而板木則無歸屬處旣是黃腸斫伐時加斫則事當依退板例屬之本曹以爲發賣補經費之地矣兩邑屬公板材竝自本曹取用何如上曰依爲之出擧條民始曰各處草笠之入用者皆自松都受價進排矣夏間以後稱以革罷草笠廳不受價不進排其間所用乃是邸吏之私自進排揆以事面極爲苟簡松都旣不主管擧行則受價與進排不可使無所屬之邸吏無端替當今則勢當作爲草笠契使松都邸吏仍作契人使之擔當進排然後可無虛疎之弊且草笠價之中間半疋之添給蓋爲欲救松民之弊到今京作契之後不必仍給添價此後則參量各年用下之數酌定部數一從元價作爲契名以爲受價進排之地何如上曰依爲之出擧條行祭時至上詣廟內就版位行四拜禮詣盥洗位盥洗訖詣神位前三上香執瓚灌地仍奠幣次詣各位如初禮降復位少頃詣神位前行初獻禮次詣各位如初禮降復位蔡濟恭行亞獻禮黃仁點行終獻禮上詣飮福位飮福訖降復位行四拜禮仍撤籩䇺又行四拜禮詣望燎位燎訖上敎瀅修文養等曰與廟司同爲撤饌後來奏可也還詣齋室少頃乘轎出大門外降輿乘輦進發由䇼廛橋入敦化門肅章門由協陽門宣化門還內諸臣以次退出
정조 14년
行都承旨趙宗鉉緣故出左承旨申耆坐直右承旨尹行任坐左副承旨洪義浩未肅拜右副承旨柳文養坐直同副承旨未差注書李海隣仕直一員未差假注書南履翼仕事變假注書李泰熙仕
정조 14년
王大妃殿惠慶宮內閣政院玉堂朝廷二品以上六曹堂上兩司長官宗親口傳問安答曰知道
정조 14년
柳文養啓曰標信去就何等至重而不待東西狹之竝開徑納標信事體所在極爲駭然當該宣傳官所當重勘而本院請推之外無他可施之罰何以爲之敢稟傳曰近來宣傳官之未瑩皆由廳首之不能檢飭後勿如是之意各別嚴飭
정조 14년
傳于柳文養曰承旨房仍
정조 14년
傳于柳文養曰左副承旨入侍
정조 14년
柳文養啓曰假注書車敬鎭身病猝重勢難察任今姑改差何如傳曰允
정조 14년
車敬鎭改差代以南履翼爲假注書
정조 14년
傳于柳文養曰右承旨左副承旨入侍
정조 14년
傳于尹行任曰廟官不可不擇以序陞之故每多苟且副奉事遷轉之代他司中無論奉事副奉事及前銜七品以下各別擇擬事申飭銓曹
정조 14년
傳于柳文養曰歲除不遠今朔酬應甚多十六日日次儒生殿講進定於十五日去十一月朔抄啓文臣親試亦於十五日爲之以此分付
정조 14년
以兵曹付軍職單子傳于柳文養曰望筒有此做錯此必承旨誤書朝紙之致査實該堂該房中捧遞差望筒改修正以入
정조 14년
承旨前望單子入之鄭益祚洪義浩落點
정조 14년
以慶尙監司啓本罪人趙雲起長鬐縣到配事傳于柳文養曰今年姑不欲發配捉來親執嚴刑放送事回諭
정조 14년
以李顯昱李益賢拿處傳旨傳于柳文養曰分揀
정조 14년
以朴再禎囚單子傳于柳文養曰令次堂考律勘放後草記
정조 14년
柳文養啓曰持平申下諭後過限不上來依定式遞差傳旨及禁推傳旨捧入之意敢啓傳曰分揀
정조 14년
兵曹口傳政事以申大升李祖承李鼎運爲副摠管
정조 14년
柳文養啓曰未下直守令皆令當日辭朝事命下矣沃溝縣監曺命集禮山縣監柳烇憲府則旣已署經諫院則大司諫李鼎揆司諫趙錫穆獻納柳匡天俱在外正言朴孝成未署經只有正言朴師默一人無以備員署經何以爲之敢稟傳曰在外臺諫許遞政官牌招開政差出待下批牌招署經未署經臺諫使之署經行公
정조 14년
有政吏批判書吳載純進參判參議未差右副承旨柳文養進以李敬五爲大司諫宋銓爲司諫李尙度爲獻納宋俊載爲持平洪元燮爲司僕僉正尹五榮爲尙衣別提尹瑩爲司饔主簿李世胤爲長興主簿金直休爲引儀李羲雲爲泰陵直長李洛秀爲義盈庫直長趙鎭寧爲司饔直長成肯柱爲順陵直長鄭東簡爲尙瑞直長韓百源爲景慕宮奉事柳明觀爲北部都事權襈爲尙瑞副直長金燾爲繕工奉事李長演爲長興奉事沈師民爲東部奉事金世根爲翼陵參奉金宗善爲敦寧奉事
정조 14년
再政以韓百源爲內資奉事朴宗明爲宗廟副奉事徐謙淳爲景慕宮奉事
정조 14년
兵批判書金文淳參判蔡緯夏病參議李夔入直進參知未差左承旨申耆進副護軍南憲喆副司直申竝單付
정조 14년
兵曹口傳政事以洪和輔爲御營中軍
정조 14년
柳文養啓曰未下直守令皆令當日辭朝事命下矣沃溝縣監曺命集禮山縣監柳烇憲府則旣已署經諫院則大司諫李敬五司諫宋銓獻納李尙度正言朴師默牌不進罷職傳旨今方捧入正言朴孝成未署經不得擧行何以爲之敢稟傳曰未署經臺諫牌招使之署前行公違牌臺諫旣無情勢則無端違牌深夜如是酬應寧有如許事體前牌勿施各別嚴飭使卽先擧行後謝恩
정조 14년
申耆以吏曹言啓曰因德源居南履漢擊錚刑曹覆啓判付內南履漢事誠如所訴沮人家世情狀甚不美月前本道筮仕窠前吏判果有所奏如果孟浪在渠輩豈不爲切急之冤乎付之道伯若可合而見阻卽爲往復該曹待窠草記調用事命下矣卽接咸鏡監司李文源移文則南履漢明是直提學簡之後孫淑陵參奉應立卽渠之五代祖此則入北後職也溯考營上帳籍亦無差錯自其祖先至于其身未嘗有瑕疪之言則今其地處卑微之說似無所據而又以其連婚相雜爲言鄕居貧弊失婚無怪其所謗毁之無根可推而知云矣道臣之査報旣如是明的則南履夏似當無礙於本道陵官除授之典待窠調用何如傳曰允
정조 14년
柳文養以義禁府言啓曰保放罪人李重蓮依下敎放送之意敢啓傳曰知道
정조 14년
吏曹口傳政事檢閱李重蓮單付
정조 14년
副修撰權坪疏曰伏以臣聖世寒蹤古家殘裔猥蒙兩朝如天之恩名廁從班倐已數十年于玆矣在臣身榮感雖極在朝廷特一江湖之鳧雁向者趙鎭井之醜辱何爲而忽地相逼也噫朝廷之上禮敬爲主設有冒嫉而欲加不韙之目唯當語有倫脊務歸稱停然後一世之公議亦不以爲駭噫彼鎭井臣旣不識其爲何狀人則渠之不識臣亦必如臣之不識渠矣未知猜怒之端起自何處而若是之憯耶臣本無墻壁徒玷榮班欲擠臣身何患無辭而揆地有眼中之釘微軀爲水底之蠏至以士夫間所罕有之辱勒說橫加有若街巷相歐者然臣雖無足言竊爲朝廷風習仰屋傷歎也臣身名僇辱羞對知舊匿影樵牧之社永絶當世之念生逢盛際便訣明主古人所悲而命途嶔崎流落至此中夜北望只有涕泗之橫流千萬夢想之外玉署之命忽及田廬惶隕感激益不知死所在臣義分不敢一味偃處昨始來伏私次而三司一步卽臣永謝之地天牌儼臨承膺無路隨詣禁扃之外略陳悲苦之情伏乞聖慈俯垂諒察亟削臣所帶職名仍命銓部勿復檢擬以快人心以靖私義千萬切祝臣是僇辱之人何敢論及時事而忠國愛君之心終有消磨不得則豈忍默然而止乎九行半刀割臣於昨暮呈疏之際不善周旋以致召牌去來之遲滯至被喉院問備之薄罰惶蹙之蹤尤增死罪更伏乞亟降威罰以重公格焉答曰省疏具悉勿煩
정조 14년
江華留守洪秀輔疏曰伏以太室親祼誠禮克伸鑾輿穩旋歡忭普切臣於病伏垂死之中忽伏承居留除命驚惶憂迫罔知攸措四行二十字刀割第臣素患痰眩近復越添加以非時泄痢症又危劇奄奄床笫轉側隨人目下所見便一尸居向來圓扉之特荷寬宥臺銜之旋許解免無往非天地曲庇之恩而疾病實狀亦已入於日月之俯燭矣矧今諸般症形比之曩時不翅層加臣於是手奉除書蹶起還仆蠢動叩謝實難自力擔舁往赴尤無可望病懷驚隕生不如死嗚呼臣之闔門軀命皆我殿下賜也夷險燥濕固宜惟命赴蹈糜粉素所自矢此際此行嚴急何如而緣臣病故將不免更致瘝曠時日之間憂虞百端思之及此寧不懍然至若已試而隨處僨誤見任之不堪承當猶屬緩聲未暇竝列日前政批之下忙構短章敢陳疾痛之呼矣連値淸齋無路登徹情雖窮蹙迹近逡巡私分惶懼固宜自訟而本府之汔今曠守殆若由臣而致此病上添罪如不欲生玆敢涕泣仰籲冒瀆宸嚴伏乞聖慈俯垂矜察鐫削見帶之職亟治瀆擾之罪移授可堪之人益嚴防守之節以幸國事以安賤分千萬幸甚答曰省疏具悉居留素稱養閒豈可言病卿其勿辭待朝辭朝
정조 14년
庚戌十二月十三日辰時上御重熙堂左副承旨入侍時左副承旨李勉兢假注書車敬鎭記事官洪樂游徐有聞以次進伏訖上命書傳敎曰親享至第十室思之聖后本家嫡長宜有一命況淸風之奉祀孫又爲淸原之奉祀孫事不偶爾適値今日收用之擧非私也事理則然令該曹問府院君奉祀孫名字口傳調用事分付又命書傳敎曰旣有過齋後勘律之命時囚沈能迪削職放送李重蓮誦讀聞幾貫洽放送渠之遞職在家適副其願敍用令該曹口傳還付牌招察任又命書傳敎曰糴政甚多未出場處未下直守令皆令當日辭朝上京守令亦令今日下後草記事分付又命書傳敎曰摠管中未肅拜老病人許遞令該曹口傳差出又命書傳敎曰右承旨許遞前望單子入之待下批牌招察任又命書傳敎曰本事非此壃越去由彼界涉來而卽不過寒乞如入暮夜迷失塗之致灣尹之接置極爲率易問情又有屑越況其所着懸鶉饑寒到骨氣息有奄奄之慮云爾則勒成潛越之律驅送彼中是誠不忍亦甚無義原狀啓還下送眞所謂結者解之卽令灣尹另施免餓免凍之策仍以一踰界壃尺寸步其律至死之意令譯學申明曉諭後沿邊諸江中越送便近處從便指導期於無㾗由水路漂到者不欲由旱路則亦許依願直送此亦可倣之一端竝令廟堂卽爲行會道帥臣處仍命退承以次退出
정조 14년
庚戌十二月十三日未時上御誠正閣下直守令入侍時右承旨李勉兢左副承旨申耆記事官李海隣記事官洪樂游徐有聞北靑府使申光祜以次進伏訖上曰下直守令進前可也光祜進前奏職姓名訖上曰前倅能爲善治善治之餘必須盡心圖治無負前績可也今此召見欲諭此意也光祜曰聖敎如此敢不竭力報答而但才猷不逮畢竟恐未免僨誤之罪是可惶悚矣上命書傳敎曰左承旨右承旨許遞前望單子入之待下批牌招察任又命書傳敎曰若待都政差出則許多望筒將有侵夜之慮酬應甚煩旣有今夏都政此吏判之例筮仕外出六序陞今日政擬入事分付命書榻敎曰工兵換房又命書傳敎曰景慕宮奉事遷轉之代他司奉事中勿拘第次各別擇擬以入其代以準仕越點人更爲擬入又命書傳敎曰復拜之後次對尙未爲之以近日獨賢欲於再明展拜後使之來會今聞訓局貶坐以明日出令云赴公一也明日日出後代對來會貶坐筵退後爲之事從事官發牌聽傳敎命退承史以次退出
정조 14년
行都承旨蔡弘履坐左承旨申耆坐直右承旨尹行任坐左副承旨洪義浩坐右副承旨柳文養坐直同副承旨未差注書李海隣仕直一員未差假注書南履翼仕事變假注書李泰熙仕
정조 14년
柳文養啓曰大司憲李度默持平宋俊載未肅拜執義李周顯掌令柳河源在外掌令張錫胤持平崔重圭呈辭監察茶時之意敢啓傳曰知道
정조 14년
柳文養啓曰禁衛營將官來言今日木營軍兵日次私習云矣敢啓傳曰知道
정조 14년
傳于柳文養曰大臣備局堂上引見
정조 14년
柳文養啓曰昨日政新除授尙瑞院直長鄭東簡肅拜單子晩始來呈事當退却而該院番次不可不交替原單雖不得不捧入而事體所在極爲駭然所當重勘而本院請推之外無他可施之罰何以爲之敢稟傳曰從重推考
정조 14년
傳于洪義浩曰傳香承旨馳詣宗廟景慕宮奉審摘奸以來
정조 14년
傳于尹行任曰明日眞殿展拜後當由逌覲門展拜還由逌瞻門該房知悉
정조 14년
傳于尹行任曰明日開坼殿座當於展拜還宮後爲之開拆後當行親試及殿講試官儒生皆令平朝待令事分付
정조 14년
尹行任啓曰明日抄啓文臣親試爲之事命下矣處所以何處爲之乎敢稟傳曰便殿爲之
정조 14년
尹行任啓曰明日日次儒生殿講爲之事命下矣處所以何處爲之乎敢稟傳曰便殿爲之
정조 14년
傳于蔡弘履曰藥房提調許遞前望單子入之
정조 14년
藥房提調前望單子入之李秉模落點
정조 14년
傳于柳文養曰都承旨許遞前望單子入之
정조 14년
柳文養啓曰今此試官中時無職名人令該曹口傳付軍職何如傳曰允
정조 14년
尹行任啓曰吏曹郞廳來言承旨有闕政事取稟傳曰待開門牌招開政差出
정조 14년
柳文養以弘文館言啓曰校理李百亨副校理金熙采副修撰韓光植連呈辭單不爲行公與新除授副應敎李太亨副校理林道浩竝卽牌招察任何如傳曰允
정조 14년
尹行任以吏曹言啓曰上京守令中還穀未捧守令下送事命下矣成川府使黃昇源還穀未及準捧云故催促下送則身病沈重萬無蠢動之望云特敎申飭之下謂有身病終不下去事體所在誠極未安而本曹請推之外無他可施之罰何以爲之敢稟傳曰實病旣如此則勢難强令下送還穀未準捧則不可一時曠官改差令該曹口傳差出待下批當日辭朝可也
정조 14년
吏曹口傳政事以南玄老爲成川府使
정조 14년
傳于柳文養曰下直守令入侍
정조 14년
尹行任以吏曹言啓曰今此宗廟望祭獻官前承旨趙宗鉉時無職名令該曹口傳付軍職何如傳曰允
정조 14년
兵曹口傳政事副司直趙宗鉉單付
정조 14년
柳文養以兵曹言啓曰五衛將南正周前任慶州營將朴洞前任咸鏡監營中軍忠翊將李宗海前任羅州營將俱在任所上來無期五衛將申㬘身病猝重時月之內無望供職呈狀乞遞宿衛輪番之任不可久曠竝改差何如傳曰允此外如有在外禁軍將五衛將空闕衛將竝改差皆於明日政差出可也
정조 14년
柳文養以兵曹言啓曰依下敎吏曹祭享色書吏金禹錫決棍十度之意敢啓傳曰知道
정조 14년
柳文養以兵曹言啓曰宣薦內禁衛取才時三技以上入格人別單書入之意敢啓傳曰知道
정조 14년
申耆以刑曹言啓曰今日動駕時前持平李基慶因山訟事擊錚於衛外而係是朝官臣曹不得捧供令義禁府擧行何如傳曰冬獄滯囚宜念以渠所納原情出給畿營嚴飭山在官從公決給俾無更訴之弊事行會本道可也
정조 14년
柳文養以義禁府言啓曰咸鏡監司李文源狀啓據刑曹粘目內甲山前府使黃泰彦三水前府使韓光近移本府處之事允下矣韓光近今方待命卽爲拿囚而黃泰彦下去原春道鐵原地云依例發遣府書吏拿來何如傳曰允已囚者別無盤問之端令次堂考律勘放後草記可也
정조 14년
柳文養以義禁府言啓曰時囚罪人朴再禎令次堂考律勘放後草記事命下矣朴再禎黃海監司李時秀狀啓內本鎭還穀都數折米爲一千七百五石零而自辛丑以後反作及未捧者爲一千五百五十二石零內八石十二斗前萬戶任明休虧欠未充上一百三十石五斗前萬戶李觀海虧欠未充上四百八十一石各年監色等逋欠九百三十二石零民間未捧云還穀元數一千七百餘石內虛留至於一千五百餘石之多而時萬戶朴再禎一味掩置終不報來今始現發於査問之下者亦極痛駭其罪狀令攸司稟處罪取考律文則大明律錢銀互相覺察條有曰凡倉庫官吏庫子斗級係官錢糧已出倉庫而失覺察者杖一百大典通編倉庫條有曰虛錄反作守令徒三年定配又五年禁錮大典通編推斷條有曰犯私罪杖一百以上之罪告身盡行追奪矣朴再禎從重論告身盡行追奪又五年禁錮忠淸道海美縣夢熊驛徒三年定配而以狀啓內辭意具罪目依例發遣府羅將押送配所何如傳曰允如有功議各減一等定配收贖可也
정조 14년
柳文養以義禁府言啓曰朴再禎告身盡行追奪五年禁錮徒三年定配照律草記批旨內如有功議各減一等定配收贖事命下矣朴再禎無功議云告身盡行追奪又五年禁錮而徒三年定配收贖之意敢啓傳曰知道
정조 14년
刑曹啓目擊錚罪人西部居生員李寅默原情勿施自臣曹照法嚴勘爲白乎旀擊錚罪人北部居童蒙金有福原情勿施所當嚴治而年未成童放送何如判付啓李寅默事情理自情理屑越自屑越曲加寬恕之故煩聒若此渠之所供別無新奇說話此後原訟兩隻原情直爲拔去竝與草記勿爲枚擧自有道臣守令豈敢每徹朝廷亦以此意分付於寅默處退送爲旀金老三子事近來民習雖曰頑悍下隷異於小民下隷亦有許多般名編閣隷因一見汰之微事有此縱籲之擧如許悍隷可謂亂民有福段逐送同老三捉來嚴囚各別嚴刑準三次嚴加照律爲良如敎
정조 14년
獻納李尙度啓曰臣才迃識蔑百無肖似淸朝言責之寄本無一分堪承之望而向於夏間獲叨見職適因痁餘病劇不免違傲於出肅經日之後其時憲臺以此發啓論勘至有擧措顚錯之斥尙今追思愧恧靡容彼旣不識臣病實狀其執而爲說以警逋慢乃其職耳臣固受而無辭而若臣之平日行止無素不能見孚於朝寀則於是乎益著矣今者恩除又下天牌繼降署坐有命飭敎截嚴不得不章皇出肅而臣旣厚被人言名登白簡臺端一步已成鐵限而況今所叨之任卽臣遭彈之地官職去就尤非可論以此情踪何可一刻晏然於臺次乎請命遞斥臣職答曰勿辭
정조 14년
柳文養啓曰獻納李尙一日再啓煩瀆退待物論之意敢啓傳曰知道
정조 14년
敎江華留守洪秀輔書王若曰海防控三路之交寔惟巨鎭廟剡愼一面之寄宜屬全才責有重於繭絲命故勤於綸綍顧沁都實爲重地曁松京竝列分司砦堡星羅於海邊襟帶壯關防之勢轉輸雲委於都下舟楫控咽喉之要眞殿風雲警衛敢懈於展省尺天日月趨覲每許於稟裁倘非寇恂牧禦之才曷副晉陽保障之任惟卿疎朗襟抱蘊藉文華前後二藩之皆出宸掄尙有良牧之譽父子三人之同直禁省曾紆福人之褒喬府鞱靲已著統禦之舊績海門鎻鑰宜試老成之餘籌玆授卿以江華府留守兼鎭撫使卿其克殫乃心祗服寵命留臺贊籌司之略須體乙丙之謨戎垣分蒭牧之憂益務庚甲之備凡有攸稟咸循故章於戱緩帶輕喪非爲翺翔之地繕堞修艦毋負委畀之衷故玆敎示想宜知悉修撰李貞運製進
정조 14년
庚戌十二月十四日辰時上御熙政堂大臣備局堂上引見入侍時左承旨申耆假注書南履翼事變假注書李泰熙記事官洪樂游徐有聞左議政蔡濟恭左參贊金華鎭行副司直鄭昌順行戶曹判書鄭民始刑曹判書趙鼎鎭行副司直李致中李邦一訓鍊都正徐有大江華留守洪秀輔行副司直李漢豐金持默刑曹參判權校理李晴以次進伏訖濟恭曰當寒勞動達宵將事之餘聖體諸節若何上曰一樣矣濟恭曰王大妃殿氣候何如上曰一樣矣濟恭曰惠慶宮氣候何如上曰一樣矣濟恭曰近日日氣甚寒而大享之夜日氣和解誠甚多幸矣上曰然矣親押時則筆凍難書矣及至將事無異九十月天氣意者祖宗陟降之靈默佑而然耶濟恭曰再次升降勞動旣多至于亞終獻時亦且冒寒御版位曉漏已撤而不爲暫入小次在聖人保嗇之方恐不當如是親享笏記旣有入小次之節則此是典禮所在而聖上之終始露立實不勝下情之憂慮矣上曰予尙不衰久立版位豈或難乎先朝每年親享及至倦勤之後或未能連年躬裸大享節次之遲久故也旣裸以後吾不欲觀聖人有言祭享儀節若爲刪繁則好而此不可輕易議到處也濟恭曰聖敎誠至當邦家祭禮與私家尤有異焉克敬不懈之道莫如刪節繁文殿下聖學高明及今釐正實爲悠久之道矣上曰予何敢爲此乎上曰金宗善除職事或者涉私乎濟恭曰旣曰蔭職則如此之人固當差除此豈有一毫涉私之嫌乎濟恭曰彼地女人之越入我境前所未聞之事狀啓判付藹然有好生之意兼以寓防守之嚴臣固欽仰而第以道帥臣狀辭言之帥臣則固不敢直勘灣尹之罪而至於道臣灣府乃其管下殿最中下亦當隨意書之則凡有罪過或罷或削直爲論斷事理當然而狀辭中以灣尹罪狀令廟堂稟處爲請論以朝體誠極未安平安監司沈頤之從重推考何如上曰依爲之捧納承旨亦爲推考可也出擧條上曰犯越女人還送時糧米則遠路不可負去他物則不可給送此甚難處矣灣尹初不率來則爲好而今旣率來使灣尹從好善處之意自備局行會可也民始曰臣意則此事終是未妥矣厥女如或見捉於柵門等處而責我國之無一言則豈不可悶乎上曰似或無慮而如或有後頉則從後商量可也豈可以犯越人驅送於死地乎上曰他承旨入侍泰熙承命出與副承旨洪義浩偕入濟恭曰此慶尙左水使崔東岳狀啓也以爲西生豆毛浦戰船各一隻今爲限滿而左道封山姑無戰船材堪用者改造材木依事目取用於右道封山事請令廟堂稟旨分付矣限滿戰船不可不及時改造而左道旣無船材則取用右道封山前例卽然依狀請許施之意分付何如上曰依爲之出擧條濟恭曰此濟州牧使李鴻運狀啓也備陳三邑農形快免失稔之狀仍以爲新舊還上一時竝督其勢誠難舊還停退各寺奴婢身貢米二斗內減一斗男丁大同米五升內減一升軍兵操鍊其弊不貲今姑停止待明春從附近哨司鍊凡此擧行固當稟旨恭俟處分而一番往來動費數朔依近例姑先擧行事涉擅便誠極惶恐爲辭矣狀中所請固宜稟旨擧行而本州事勢有難膠守常度況近例亦有可據所陳諸條竝依狀辭許施之意分付何如上曰依爲之出擧條濟恭曰水原廛民之新設草創在所當念渠輩屢次呈訴願得關西木以爲聊賴之資故臣以此陳達仍以三百同發賣之意許題之後發關箕營問其餘存綿布之爲幾許同矣及見所報時在完品不過爲三百餘同間間腐傷爲一百餘同大營門所儲之木不可盡數發賣其勢將以腐傷百餘同出給新廛之民而其數零星似無所利誠甚可矜箕營流來疋緞爲二千一百四十餘疋就其中以五百疋折價出給則或有贏利之可以賴活但紋緞旣是立廛所管之物則只給水民不及原廛在朝家一視之義不無斑䮕且疋緞年久積置畢竟腐棄亦近於以有用爲無用之歸五百疋亦爲許賣於立廛恐合事宜故敢此仰達矣上曰依爲之出擧條濟恭曰卽見統制使申應周報備局辭緣則以爲山淸縣反逋作錢條中米九百七十五石租四石卽本營案付元穀而年年取耗以補將士支放而今爲作錢上納于戶曹則穀物漸致耗竭支放無以排比在前本營穀因朝令蕩減之時皆有代劃充數之例山淸作錢條或以他衙門穀相換代劃或以本錢從便立代於穀少邑俾免支放難繼之患爲辭矣統營近甚凋弊而以屬邑反逋作錢之故所入耗條又復減縮則其勢誠甚可悶在朝家軫念之道不可不爲之區劃而以錢移貿於穀小之邑似不無弊端以他衙門穀依數充補俾無支放難繼之患何如上曰依爲之出擧條濟恭曰卽見開留守具庠報備局辭緣則以爲本營請得關西小米二萬石年年取耗補用於開市措備之資及各樣應下之需載錄於戊申事例矣今年則箕營以己酉停退及犯本作錢合二千三百二十三石零減縮於元穀中今年耗條只以一千七百六十七石零出給莫重開市及許多公用之不足無他辦出之路事勢罔措爲辭矣近年以來松都事勢日就凋弊而今若於戊申事例所載關西小米中以其或入停退或歸作錢減其所當捧之耗條則開市需用支放諸節必當轉益罔措以某樣穀充補其二萬石之數使耗條不減於事例所載則或可爲一分補用雖此後如有停退或未捧之時則皆用此例松都二萬石耗條則勿令虧損之意分付關西道臣以爲定式施行何如上曰依爲之出擧條民始曰水原府漁夫復戶米減罷之代自惠廳劃給事定式矣漁夫等自來受食復戶米爲一百二十二石十斗而惠廳以爲復戶一百十五結每結米十二斗式合米九十二石當上下云故問于水原府則以爲復戶每結大同米十二斗外本府官需作米中所下亦爲三十石十斗云合以計之果爲一百二十二石十斗今此蠲減者旣已給代則漁夫等本來所受不可減數而官需作米係是大同則曾前該府所下米三十石十斗亦自惠廳一體磨鍊出給似合事宜敢此仰達矣上曰依爲之出擧條濟恭曰法當一定不易而改之則生弊今夏以各營門別武士等久勤間三都目差送之意前兵判李𡊠筵奏蒙允而伏聞諸武士輩不無稱屈之弊云故敢此仰達矣上曰將臣進前詳奏可也有大進前曰此輩久勤自有間間收用之成憲而所謂間間旣無定限故銓曹隨時闊狹或有間年差遣之時或有年久之後差遣之時間年差遣自來稀罕則今以間三年定式者在渠輩無甚得失而渠輩之反以爲抑鬱且渠輩有先朝己酉年上言文蹟故執此呼訴矣上曰持入可也有大承命出持入上親覽訖敎曰兵曹所存久勤別單及前兵判擧條故相擧條竝持入泰熙承命出回奏曰久勤別單及前兵判擧條持入而故相臣擧條問諸兵曹而無有矣上親覽訖命書傳敎曰各軍門久勤遷轉之或每都目或間一都目或間間收用分秩定式卽先朝己巳年令甲而踏啓字文蹟如是昭然故相之筵奏不得已從施者此也今日聞各軍門武士之因此擧懷抑鬱次考己巳啓下文蹟則昭然若此然其中最可矜恤者訓局別武士元額旣近七十雖每政遷除非年近百歲難以一一收用今用間三都目之規則實爲行不得之政渠輩效勞甚於各營今夏都政以差送之豐薄惟視勞逸飭敎諄諄其在信令之義不可無變通今番兵判擧條中亦無枚擧之句語但於己巳啓下別單中訓局別武士條間間收用四字以每都目收用付標先朝受敎定式到今付標誠所不敢而本局別武士之勞役比己巳有加而無歇此所以不得不釐改而亦出於仰體愛恤武士之盛德今日適値本局貶坐以此分付己巳啓下事目豈敢容易議到而間間收用之爲間三都目只有向來擧條姑不改付標間三都目太遠大臣明當造朝兵判就議分等釐正後原別單改付標啓下事分付濟恭曰今以武士久勤事適有言端故敢此仰達矣政府吏房錄事仕滿四十五朔然後始乃遷轉其勤勞積仕殆無與比政府吏房錄事今朔已仕滿而政吏言內以樞府錄事明年六月當次出六政府錄事則更自明年七月計仕滿四十五朔之後始可出六云蓋新式中有政府錄事二人樞府錄事一人輪回計仕出六之法前此政府錄事二人出六故樞府錄事當次明年六月始爲仕滿云然則今年仕滿之故政府錄事盡棄前仕自明年七月更始計仕待四十五朔始許陞六則豈不冤乎臣以不當如是之意分付政吏矣上曰今番錄事出六乃是定式後初次則卿言亦無怪矣上曰沁留進前秀輔進伏上曰卿雖言病居留自是閒養之地何必辭爲到今無慮之地不必爲疑慮矣秀輔曰臣何敢疑慮而向來事致使群下敢疑聖人伏願留念焉上曰諭書已及之朝廷命令劃卽奉行而已秀輔曰古人云將在外君命有所不受如或不當奉行之事則何敢劃卽奉行乎上曰沁留先退可也昌順曰臣於向日旣承後筵仰奏之敎敢此仰達矣臣豈一毫近似於錢穀甲兵之任乎居常恐懼必當僨誤而後已且況臣兄在時每以必解爲言到今思惟尤切私㦖伏望亟賜體諒焉上曰前望乏人豈可便許乎不必固辭也昌順曰臣豈敢以職居崇秩之故爲此筵席辭職之計耶且臣前後奉職不避夷險豈爲矯情飾讓乎上曰大臣之意何如濟恭曰守使不可多出以貽畿民之弊矣上敎昌順曰姑爲退坐可也命退諸臣以次退出
정조 14년
庚戌十二月十四日午時上御重熙堂右承旨入侍時右承旨尹行任記事官李海隣記事官洪樂游徐有聞一提學鄭民始以次進伏訖上命讀公事書判付訖民始曰書房色所納小筆本自工曹監束進排者而年前因貢人弊瘼使該貢人自束自進排事定式矣凡進排物種毋論緊漫自有句管各司而今此小筆則一任貢人主管故毛品好否造束精麤他無論責檢飭之道致有今番親押筆不成樣之事揆以事體極涉苟簡今若一竝還屬則有非變通之本意就每年元進排小筆一千五百六十柄中限六百柄以親押筆名色依前移屬工曹使之各別監束每朔五十柄式自該曹進排至於香封親押時所用則貢人進排中每朔除出十柄依先朝下敎定式製樣以小小筆分作十五柄各別精束使貢人一體自進排何如上曰依爲之出擧條命退諸臣以次退出
정조 14년
庚戌十二月十四日申時上御誠正閣右副承旨與下直守令入侍時右副承旨柳文養記事官李海隣記事官洪樂游徐有聞成川府使南玄老以次進伏訖上曰守令進前可也玄老進前奏職姓名訖上曰卿之年限當在何年耶玄老曰今年爲六十二年限則遠矣上曰好箇江山樓臺可以養閑矣仍命先退上命書傳敎曰莫重差祭以衆所共知實病人塡差當該堂上從重推考受香時不卽草記當該堂上罷職命退承史以次退出
정조 14년
都承旨未差左承旨李益運坐右承旨申耆坐直左副承旨尹行任坐右副承旨洪義浩坐直同副承旨柳文養坐注書李海隣仕直一員未差假注書趙台榮仕事變假注書李泰熙仕
정조 14년
洪義浩啓曰大司憲李度默掌令張錫胤持平宋俊載崔重圭牌招啓辭未下執義李周顯掌令柳河源在外監察茶時之意敢啓傳曰知道
정조 14년
南履翼汰去代以趙台榮爲假注書
정조 14년
傳于柳文養曰吏兵房承旨持褒貶啓本入侍
정조 14년
以禮曹四學敎授褒貶啓本傳于柳文養曰貶目之無題書上殊非嚴考績之意當該堂上推考近來所謂學製等等輒煩本館草記此亦有關國綱皆令待朝設行其中東學以本職有校勘之役待畢工設行此後嚴飭本館無或如前煩稟
정조 14년
以京畿監司金憙道內守令褒貶啓本傳于柳文養曰道內許多貶目率未免外題寬猛能否俱不相當如是而何能使劣倅縮頸良吏措手乎學究眼目終乏剸理之才京畿監司金憙遷除瑞興府使當日辭朝園幸在近此時畿甸不可不拔例差遣畿伯之代今日政各別擇差待下批當日交龜
정조 14년
以忠淸監司鄭存中道內守令褒貶啓本淸風府使金履顯等第傳于柳文養曰奏御文字不容若是況貶目體段何等至嚴則邑名何關於治規而有此屑越諧詼之語前此申飭之意果安在哉當該道伯從重推考無一實績只稱邑名其不治可知當該守令改差今日政差代待下批當日辭朝
정조 14년
以平安兵使李得濟邊將褒貶啓本傳于柳文養曰夏政後飭諭何如而觀此貶目磨勘評題多與實績相左何也雖無特敎初當重閫宜必盡心淬礪而擧行若此極爲駭然下考外竝改磨勘上送不留意於糴弊不懲羹於橫斂種種作奸犯科於向來處分之後者渠輩若有一分嚴畏朝廷之心焉敢循襲乃爾卿若奉行先甲之朝令則亦豈如是草草磨勘爽實句當乎卿事極爲駭然似此擧行慢忽若此他尙何說所當重勘而今姑參酌原啓本還下送退限三十日更加考察一從實績陳聞毋或更犯不勤之科事回諭
정조 14년
以慶尙兵使吳載徽道內營將褒貶啓本尙州營將林栽洙等第傳于柳文養曰圖報之誠固足嘉矣戢禦之責勿論可乎當該帥臣從重推考同議之監司亦爲推考
정조 14년
以黃海監司李時秀狀啓有旨祗受事傳于柳文養曰前下回諭未及下敎矣作弊之曹隷已囚者更加嚴刑以堂郞間誰某聽訟誰某分付及誰某往復於洪最榮委折一一嚴刑究覈自有別加廉査已皆洞燭者雖欲欺隱得乎捧貽居間之曹吏亦令刑判査出下送亦爲嚴問取招萬一抵賴與該隷一體嚴刑得情以啓事令該曹該道知悉成送有旨本事至微至細而葛藤旣至此則査究豈可不極窮到底乎況前下回諭卽人臣不敢聞之語則何敢自同常人爲此祗受狀啓乎此狀啓還下送
정조 14년
傳于洪義浩曰近來諸臣屑越之習莫甚雖尋常軍號必欲寓意托辭誠一痼弊雖以今日言之無難語及所重此何異於備局跋尾衍語乎當該堂上遞差其中趙雲起則尤甚間多妄發竝與受誓戒日軍號而駭然極矣如許兵堂豈知門禁乎參知趙雲起亦爲遞差此後此等之習一切嚴禁
정조 14년
吏曹參議前望單子入之丁範祖落點
정조 14년
備忘記江華留守洪秀輔下直長弓一張長箭一部賜給
정조 14년
吏曹參議前望單子入之李洪載落點
정조 14년
洪義浩啓曰新除授吏曹參議李洪載方在罷散中何以爲之敢稟傳曰敍用
정조 14년
傳于洪義浩曰點下守令今日政差代
정조 14년
洪義浩以吏曹言啓曰今日本曹開拆坐起時考見諸道褒貶啓本則瑞興府使洪載淵長淵縣監李弘遠題目致勤改下寶城郡守金就大樂安郡守李駿德題目全無褒語宜置中考而置諸上考致勤點下四邑守令竝中考施行安城郡守金龍柱果川縣監洪大榮題目及等第致勤改下極爲未安和順縣監嚴思允以旣多慈恤益勉振刷爲目价川郡守趙雲祥以束濕是尙過杖宜恕爲目德山縣監鄭厚祚以治固周通訟或扶抑爲目則竝宜置下考而置諸中考海美縣監李永喆以久已諗病且恕頉檢爲目漆原縣監李㙉以勤恪可尙剛直且勉爲目則竝宜置中考而置諸上考殊無嚴明殿最之意六道道臣推考警責海美縣監李永喆漆原縣監李㙉竝中考施行和順縣監嚴思允价川郡守趙雲祥德山縣監鄭厚祚竝罷黜何如傳曰允今日政差代至於寶城金就大則自下去則旣甚慮之題目又如此然姑不知治績之無形與否亦聞有篤老之親特姑勿罷來頭當另遣繡衣摘奸矣价川趙雲祥則束濕之過杖可奬亦不可抑惜乎道伯之不能效此濟剛之治也中考已過矣又降下考尤不可況潻原倅以不剛請降次考一紙之內激揚何太判異乎雲祥之降考置之海美李永喆事渠是堂上則迎送之弊不可不念爲人見甚質實永喆之降考亦爲置之此外許多貶目可降者不啻幾許而以死僧之价倅寒微之美宰塞責者卿之事極爲未安從重推考後勿如是須思惕念之方可也
정조 14년
以知禮縣監望筒傳于洪義浩曰疏滯之政政宜責之於此吏判之虛閒者此望筒還給更令擬入
정조 14년
傳于尹行任曰前此申飭何如則猶於陞遷之際捨已準朔之久次必取近朔銓官事未妥至於擇差之處何拘於近與久而尋常序陞之遷擬又復循襲當該判堂從重推考原望筒勿施更爲擬入
정조 14년
有政吏批判書吳載純進參判參議未差同副承旨柳文養進以徐鼎修爲吏曹參判曺允大爲吏曹參議李益運爲承旨李致中爲判尹韓世裕爲東部都事趙儀逵爲宗廟副奉事李集命爲典設別提徐鼎修爲京畿監司趙祥逵爲安城郡守黃昌源爲淸風府使朴明淳爲永川郡守沈周賢爲和順縣監李英壽爲德山縣監李采爲知禮縣監安宗厚爲長淵縣監李普衍爲淸陽縣監
정조 14년
兵批判書金文淳進參判蔡緯夏入直參議參知未差左副承旨申耆進以朴瑬李尙履鄭殷誠爲五衛將李尙顯爲忠翊將申㬚爲京畿水使李孝達爲南陽監牧官金得源爲慶熙將副護軍趙錫穆副司直黃昇源李益運李勉兢徐瀅修李鼎揆柳匡天竝單付
정조 14년
備忘記京畿監司徐鼎修下直長弓一張長箭一部賜給
정조 14년
以黃海監司李時秀啓本車履遠田訟刑曹時干囑委折査實馳啓事傳于洪義浩曰待結末處分次此狀啓該房捧置而車哥之如是發明極爲痛惡當有別般嚴處之道而所謂玄啓禎者如是捐財出力於車哥之事則其所圖囑與周旋必倍於車履遠令刑判各別究覈以聞萬一抵賴則當下送該道一體刑推得情此意分付爲先分付譯院玄哥罪狀自本院先爲勘治後草記
정조 14년
傳于洪義浩曰知製敎沈象奎從重推考
정조 14년
洪義浩以弘文館言啓曰今秋冬等本館褒貶當爲等第磨勘而以領館事大提學不備限內不得爲之之意敢啓傳曰知道
정조 14년
洪義浩以吏曹言啓曰曹所屬宗簿寺司饔院官員等矣今庚戌年秋冬等褒貶當爲等第而俱因提調有故不得磨勘之意敢啓傳曰知道
정조 14년
洪義浩以禮曹言啓曰宗廟署景慕宮各陵殿園墓及本曹郞廳四學童蒙敎官通禮院典牲署東西氷庫東西活人署典醫監掌樂院禮賓寺圖畫署官員等今庚戌年秋冬等褒貶等第以入而社稷署弘文館春秋館東南關王廟內醫院觀象監承文院奉常寺成均館惠民署司譯院官員等褒貶各其司領事都提調提調堂上有故不得一體磨勘之意敢啓傳曰知道洪義浩以戶曹言啓曰本曹郞廳及所屬各司官員今庚戌年秋冬等褒貶依前例磨鍊以入而軍資監因都提調有故不得磨勘去春夏等褒貶時軍資監內資寺平市署因都提調提調有故限內不得磨勘矣今則其時官員已多遷轉難以考績依近例蕩滌何如傳曰允
정조 14년
洪義浩以兵曹言啓曰本曹今庚戌年秋冬等褒貶啓本中刀擦二處之意敢啓傳曰知道
정조 14년
洪義浩以兵曹言啓曰本曹今庚戌年秋冬等褒貶等第磨鍊以入而曹所屬軍器寺司僕寺訓鍊院官員等矣褒貶因各其司提調及堂上有故不得一體磨勘之意敢啓傳曰知道
정조 14년
洪義浩以兵曹言啓曰坼見諸道褒貶啓本則慶尙右兵使吳載徽啓本中尙州營將林栽洙以奚論戢禦爲目南兵使李仁秀啓本中波知僉使李東芳以浮謗奚信爲目則竝宜中考而置諸上考仁遮外萬戶韓聖謨以謗豈無故爲目廟坡權管崔啓鉉以宜勉撫摩爲目黃海兵使元厚鎭啓本中白峙僉使張友奎以糴謗宜警爲目統制使申應周啓本中玉浦萬戶牟應麟以邊報奚遲爲目慶尙左水使崔東岳啓本中西平浦萬戶崔斗桓以使酒頗頻爲目原春監司尹師國啓本中越松浦萬戶南宗禧以益勉嚴束爲目竝宜置下考而置諸中考殊無嚴明殿最之意各該道帥臣推考警責尙州營將林栽洙波知僉使李東芳中考施行仁遮外萬戶韓聖謨廟波權管崔啓鉉白峙僉使張友奎玉浦萬戶牟應麟西平浦萬戶崔斗桓越松浦萬戶南宗禧竝下考施行何如傳曰允尙州營將林栽洙則渠有何罪其題語之褒反爲貶該兵使不分明之致纔旣問備栽洙降考一款置之可也
정조 14년
洪義浩以工曹言啓曰本曹郞廳今庚戌年秋冬等褒貶及屬司尙衣院繕工監掌苑署典涓司今庚戌年秋冬等褒貶合五度磨勘以入而屬司瓦署造紙署今庚戌年秋冬等褒貶各該司提調之有故限內不得磨勘屬司尙衣院繕工監掌苑署典涓司今庚戌年春夏等褒貶亦因各該司提調之有故限內不得磨勘其時官員亦多遷轉者依近例蕩滌之意敢啓答曰知道
정조 14년
柳文養以訓鍊都監都提調意啓曰今庚戌年秋冬等褒貶磨勘以入之意敢啓傳曰知道
정조 14년
柳文養以禁衛營都提調意啓曰本營從事官及諸將官今庚秋冬等褒貶當爲等第而臣命善有身病限內不得磨勘之意敢啓傳曰知道
정조 14년
柳文養以御營廳言啓曰本廳從事官及諸將官今秋冬等褒貶當爲等第而都提調臣洪樂性有身病限內不得磨勘之意敢啓傳曰知道
정조 14년
柳文養以中樞府言啓曰今秋冬褒貶當爲等第而領府事臣鄭存謙有身病限內不得磨勘之意敢啓傳曰知道
정조 14년
申耆以扈衛廳言啓曰別將李潤春以其母病呈狀乞遞不可强令察任改差何如傳曰允
정조 14년
柳文養以濬川司言啓曰本司都廳及郞廳今庚戌年秋冬褒貶磨勘以入春夏等褒貶亦當追磨鍊而其時都廳旣已遞易今無擧論之事依例蕩滌之意敢啓傳曰知道
정조 14년
洪義浩以敦寧府言啓曰府郞廳等矣今秋冬等褒貶等第當爲磨勘而首堂上身病限內不得爲之之意敢啓傳曰知道
정조 14년
洪義浩以忠勳府言啓曰今庚戌年秋冬等褒貶當爲磨勘而堂上不齊限內不得爲之之意敢啓傳曰知道
정조 14년
柳文養以耆老所言啓曰本所堂上多有身病今庚戌年秋冬等褒貶限內不得磨勘之意敢啓傳曰知道
정조 14년
申耆以宣惠廳言啓曰本廳郞廳等今庚戌秋冬等褒貶等第磨勘以入而去春夏等褒貶今已過時郞廳亦有遞易依前例不得磨勘之意敢啓傳曰知道
정조 14년
洪義浩以義禁府言啓曰今秋冬等本府郞廳褒貶等第當爲磨勘以入而判義禁韓光會未肅拜限內不得擧行之意敢啓傳曰知道
정조 14년
洪義浩以義禁府言啓曰吏曹前參議丁範祖曺允大禁推事傳旨啓下矣丁範祖下去原春道原州地曺允大下去京畿驪州地云卽爲發遣府書吏竝拿來之意敢啓傳曰知道
정조 14년
洪義浩以義禁府言啓曰卽接月令醫員朴慶燁手本則時囚罪人申史澳素患冷泄之症添劇於處冷之餘食飮全廢晝夜苦痛實有目下難保之慮云自前罪人病勢如此則有保放救療之規申史澳姑爲保放何如傳曰允
정조 14년
敎京畿監司徐鼎修書王若曰周畿重屛翰之毗地方千里虞岳寄承流之責天官二卿戾止高牙屹然方面睠玆一路近甸寔我三輔重藩專轄如三十州政須周太史觀風採俗共理惟二千石宜畀漢循吏按轡登車況象設新奉於珠丘而孺慕長係於仙寢瞻彼六十里有餘之地月出衣冠基我萬億年無疆之休天作襟帶景山之松栢方荗予惟勤於栽培豐邑之里社未完民或勞於遷徏故今日所托者重在廷臣惟簡其才惟卿豈弟敏達之姿綜明剛核之識西淸掌圖書之任蓮燭分輝東瀛膺符節之榮棠謠載績顧此職非爾莫可當是時捨卿伊誰玆授卿以京畿觀察使兼兵馬水軍節度使開城府留守江華府留守巡察使勉恢良圖祗服寵命明春之園幸不遠經紀之策宜先方冬之民居靡安撫綏之政亦急素著銓衡之流內奚適不宜若其寬猛之得中所貴交濟於戱撤我二品卿月俾爾一道福星旬宣賁治克體簡心之眷朝議咸可須思殫精之方故玆敎示想宜知悉檢敎直閣尹行任製進
정조 14년
庚戌十二月十五日卯時上詣景慕宮展拜入侍時行都承旨蔡弘履左承旨申耆右承旨尹行任左副承旨洪義浩右副承旨柳文養記事官李海隣假注書南履翼記事官洪樂游徐有聞一提學鄭民始檢校直提學李秉模檢校直閣徐鼎修直閣徐榮輔待敎沈象奎以次隨駕上具翼善冠衮龍袍乘輿出月覲門由逌瞻門入齋室少頃上出齋殿門詣版位行再拜禮仍詣廟內奉審訖還御齋殿少頃上出齋殿乘輿出逌瞻門至弘化門前路耆曰闕門外掃雪之役固當恪勤擧行而弘化門前路東邊積雪如屋初不掃除輦路咫尺之間所見極爲寒心當該京兆堂上從重推考該部官員所當論勘而本院請推之外無他可施之罰敢此仰達矣上曰漢城判尹罷職該部官員先汰後拿可也出擧條駕入建陽門協陽門詣熙政堂降輿陞座上曰先爲褒貶開坼後當開講以此擧行可也弘履耆等以次進前讀奏吏兵批褒貶啓本上曰吏房承旨讀兵批何也命書傳敎曰擧措駭然都承旨蔡弘履遞差又命書傳敎曰嶺南殿最啓本中善山題語奪盜云云已極礙眼至於施烙不可但以法外之刑言苟有是事宜卽狀聞請勘何可遲待考績乎該道臣推考不可循例看過該府使鄭日煥令該府拿問捧口招以聞文養曰卽伏見全羅監司尹蓍東今秋冬等褒貶啓本則寶城郡守金就大樂安郡守李駿德題目宜置中考而置諸上考致勤點下殊無嚴明殿最之意推考警責何如上曰依爲之出擧條文養曰卽伏見京畿監司金憙今秋冬等褒貶啓本則廣州府尹洪聖淵安城郡守金龍柱衿川縣監金東覽陽城縣監尹光碩果川縣監洪大榮題目致勤改下慶尙監司李祖源啓本沙斤察訪柳鼎模題目致勤改下殊無嚴明殿最之意兩道道臣推考警責何如上曰依爲之出擧條文養曰卽伏見原春監司尹師國忠淸監司鄭存中平安監司沈頤之咸鏡監司李文源今秋冬等褒貶啓本則守令無一人居下殊無嚴明殿最之意竝推考警責何如上曰依爲之出擧條耆曰卽伏見京畿水使南憲喆黃海水使尹範行全羅左水使李健秀今秋冬褒貶啓本則邊將無一人居中居下忠淸水使柳文植平安監司沈頤之慶尙左水使崔東岳南兵使李仁秀北兵使李潤慶啓本則邊將無一人居下統制使申應周啓本則赤梁僉使全昌盛題目致勤改下殊無嚴明殿最之意竝推考警責何如上曰依爲之出擧條上曰開坼已畢試官引接仍爲行禮可也抄啓文臣試官原任提學蔡濟恭一提學鄭民始檢校直提學徐浩修原任直閣鄭大容日次儒生殿講試官左議政蔡濟恭司直洪良浩行副司直李祖承李敬一李晩秀對讀官校理金熙采等率抄啓文臣及應講儒生以次入庭行拜禮訖以次升殿濟恭進前曰勞動之餘聖體若何上曰一樣矣王大妃殿氣候何如上曰一樣矣惠慶宮氣候何如上曰一樣矣上命民始書揭御題訖上曰開講而先講周易次講詩傳書傳可也諸生等以次進講文養曰東學色掌鄭時翼西學掌議林景鎭色掌金埻南學色掌鄭夏容等至於講章誦讀之際全不成樣莫重殿講極爲駭然依下敎書出停擧傳敎乎上曰念舊之意停擧姑置之限來朔突誦待令於政院之意自本館草記待其待令該房微稟命書傳敎曰在外吏曹參議許遞前望單子入之待下批牌招察任又命書傳敎曰臨政三銓之無情勢者尋鄕相續竝禁推皆令再明內就囚萬一愆限押來府吏卽其地定配耆曰昨日次對入侍時司甕提調鄭民始以漁夫事有所仰奏而臣旣聽瑩全未記得注書草冊亦無所書故俯詢之下終至失對臣之昏謬顚錯之罪固已萬萬惶懍而記注之疎漏亦甚駭然當該注書推考原擧條頭辭改付標何如上曰依爲之當該注書汰去可也殿講訖引儀唱禮畢諸臣以次退出
정조 14년
都承旨未差左承旨李益運坐直右承旨申耆坐左副承旨尹行任坐右副承旨洪義浩坐同副承旨柳文養坐直注書李海隣仕直一員未差假注書趙台榮仕事變假注書未差
정조 14년
洪義浩啓曰事變假注書李泰熙身病猝重勢難察任今姑改差何如傳曰允
정조 14년
傳于洪義浩曰未下直守令當日辭朝
정조 14년
傳于柳文養曰京畿監司入侍
정조 14년
以洪養默朴宗明囚單子傳于洪義浩曰旣已駄去放送
정조 14년
申耆以吏曹言啓曰宗簿寺主簿金熙成除拜後過限未肅拜依例改差何如傳曰允
정조 14년
申耆以司僕寺言啓曰本寺分養馬如有故失瘦瘠病傷不馴則每於畢上納後抄出分授營邑依法典施罰而有赦令則例皆蕩滌矣今年所納分養馬有頉各營邑現告成冊今始齊到而係是宥旨前事何以爲之敢稟傳曰知道依例蕩滌可也
정조 14년
申耆以司僕寺言啓曰各牧場馬畜産多寡牧養數爻別單書入之意敢啓答曰知道
정조 14년
敎京畿水軍節度使兼三道統禦使喬桐府使申㬚書王若曰鎭一面而膺關防之責固難其人控三路而掌統禦之權爰屬之子肆畀笠轂之寄庸宣綸綍之辭睠玆喬桐一營實是畿臬重鎭與統閫而同管轄之重依然玉帳元戎接沁都而成表裏之形宛是金城天府兵武兼於吏治奚獨操練水軍地利資於人和所貴撫摩島俗矧當復設之後宜擇節制之材惟卿才堪折衝老猶躣躒前後郡邑之歷試已著盤錯之譽南北營閫之特除蔚有鞱鈐之略玆授卿以京畿水軍節度使兼三道統禦使喬桐府使卿其祗服寵命益殫壯猷益州摠龍驤之師豈止控禦之責晉陽減繭絲之稅須勉保障之功他如稟裁厥有典憲於戱蒼茫島嶼寧忽一颿風之憂繕修艅艎宜思未陰雨之戒故玆敎示想宜知悉知製敎臣李晴製進
정조 14년
庚戌十二月十六日辰時上御重熙堂左副承旨入侍時左副承旨尹行任記事官李海隣洪樂游徐有聞以次進伏訖上曰京畿監司入侍賤臣承命出與京畿監司偕入進伏訖上命讀公事判付訖命退承史以次退出
정조 14년
行都承旨柳戇未肅拜左承旨李益運坐右承旨申耆坐直左副承旨尹行任坐右副承旨洪義浩坐直同副承旨未差注書李海隣病一員未差假注書趙台榮仕直事變假注書嚴耆仕
정조 14년
藥房提調李秉模同副承旨柳文養啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 14년
李益運啓曰來二十一日輪對日次矣敢稟傳曰爲之
정조 14년
申耆啓曰禁衛營將官來言今日本營軍兵日次私習云矣敢啓傳曰待晴爲之
정조 14년
申耆啓曰御營廳將官來言今日本廳軍兵日次私習云矣敢啓傳曰待晴爲之
정조 14년
傳于申耆曰居齋儒生自古稱實才之冀北今番日次也應講則特命除之代以應製而仍又發策者意蓋出於欲知經學所存兼叩該洽淺深雙揭兩題從願分試待諸生之道至矣爲諸生之心亦苦矣然其應題所作多違本旨率坐孤陋半日敲推僅取數券而若非李仁行則當闕榜其爲諸生之羞恥當如何韓允鎭所作亦居次大抵諸生於科場文字必致意應製試券多草率此豈勸課之本意乎草率之中獨能致意者須有別般嘉奬之擧庶矯不率敎之習昨日入館館堂從重推考居首儒生李仁行之次儒生韓允鎭今都政本館薦卽令大司成以此兩人修送仍令今政調用事分付銓曹
정조 14년
有政吏批判書吳載純進參判未差參議李洪載右副承旨洪義浩進以柳戇爲承旨尹長烈爲兵曹參議趙鼎鎭爲知春秋尹坊爲同春秋李祖承爲同春秋柳戇爲掌樂提調趙瑍爲內贍提調尹塾爲典醫提調朴宗岳爲觀象監提調鄭東浚爲造紙提調尹𣇍爲刑曹佐郞尹光垂爲宗廟令喬桐水使單申㬚宗廟直長申大有泰陵直長李羲雲相換閔鍾顯爲吏曹參判
정조 14년
兵批判書金文淳病參判蔡緯夏入直進參議尹長烈未肅拜參知柳文養病右承旨申耆進副司直蔡弘履
정조 14년
兵曹參議前望單子入之柳文養落點
정조 14년
傳于洪義浩曰前參判閔鍾顯敍用
정조 14년
洪義浩啓曰臣與同副承旨柳文養伴直矣纔已移除他職右承旨申耆所當牌招而拘於廳規不得請牌何以爲之敢稟傳曰牌招
정조 14년
事變假注書李泰熙改差代以嚴耆爲事變假注書
정조 14년
以曺允大囚單子傳于洪義浩曰放送
정조 14년
申耆以御營廳言啓曰本廳千摠李海愚身病甚重勢難察任改差何如傳曰允
정조 14년
洪義浩以義禁府言啓曰善山前府使鄭日煥拿問捧口招以聞事傳旨啓下矣鄭日煥時在任所云依例發遣府羅將拿來何如傳曰待待命拿囚
정조 14년
庚戌十二月十七日申時上御重熙堂左副承旨入侍時左副承旨尹行任假注書趙台榮記事官洪樂游徐有聞以次進伏訖上命讀公事仍書判付訖上曰近日寒事尙此未解誠爲可悶矣行任曰日前大雪之餘數日寒威可謂挽近罕有矣命退承史以次退出